ཆོས་ཉམས་ལེན་གྱི་ཐོག་ནས་འགྲོ་བ་མི་རིགས་ཀྱི་ཕན་བདེ་བསྒྲུབ་རྒྱུའི་དམིགས་ཡུལ་གཅིག་མཚུངས་ཡིན་པ་དང༌།ཆོས་ལུགས་ཚང་མས་རང་རང་སོ་སོའི་རྗེས་འཇུག་རྣམས་མི་བཟང་པོ་ཞིག་བཟོ་བར་ནུས་པ་འདྲ་མཉམ་འདོན་གྱི་ཡོད་པར་ངས་ཡིད་ཆེས་བྱེད་ཀྱི་ཡོད།ཆོས་ལུགས་ཚང་མས་ལུས་ངག་ཡིད་གསུམ་གྱི་སྤྱོད་ཚུལ་ཉེས་སྐྱོན་མཐའ་དག་སྤོང་བའི་བཟང་པོའི་བསླབ་བྱ་དང༌།སྲོག་གཅོད་དང༌།མ་བྱིན་ལེན།རྫུན་ལ་སོགས་པའི་མི་དགེ་བ་རྣམས་སྤོང་དགོས་པའི་སློབ་སྟོན་གནང་གི་ཡོད།འགྲོ་བ་མི་རིགས་ཀྱི་དགེ་བའི་བཤེས་གཉེན་ཆེན་པོ་རྣམས་ཀྱིས་གཏན་ལ་ཕབ་པའི་བཟང་སྤྱོད་ཀྱི་བསླབ་ཁྲིམས་ཐམས་ཅད་ཀྱི་ཐུན་མོང་གི་དམིགས་ཡུལ་ནི་རང་ཁེ་དོན་གཉེར་ཡལ་བར་དོར་དགོས་པ་དེ་ཡིན།དགེ་བའི་བཤེས་གཉེན་ཆེན་པོ་ཚང་མས་རང་རང་སོ་སོའི་རྗེས་འཇུག་ཚོ་ཉོན་མོངས་པའི་དབང་གིས་མི་དགེའི་ལས་ལ་ཞུགས་པ་ལས་ལྡོག་ཐབས་དང༌།བཟང་པོ་དགེ་བའི་ལམ་ལ་འགོད་འདོད་ཡོད་པ་ཡིན།